Meer spoed, minder sleur vir sybokhaar | Landbou
Meer spoed, minder sleur vir sybokhaar
Die sybokhaarbedryf het wesentlike veranderinge in sy bedieningstrukture aangekondig. Dit sluit ondermeer die verkleining van die direksie van Sybokhaar Suid-Afrika (SSA), 'n uitbreiding van verteenwoordiging in die Sybokhaar Trust en sentralisering van sy menslike hulpbronne in.
Mnr. Deon Saayman, hoofbestuurder van SSA, sê die veranderinge volg ná maande se ondersoek en samesprekings hoe om beter dienslewering aan die bedryf te verseker en duplisering van werksaamhede uit te skakel.
Die direksie van SSA is van 10 tot 4 lede verminder, waarvan drie nie-uitvoerende direkteure sal wees. Die lede van die trust word van die huidige agt tot 12 trustees vermeerder om dit meer inklusief te maak en ook voorheen benadeeldes, verwerkers en die makelaars van sybokhaar in te sluit.
Die personeel wat die trust, SSA, Sybokhaarkwekersvereniging (SASKV) en die Bemagtigingstrust bedien, asook die finansiële verantwoordelike van die bedryf, sal onder SSA gesentraliseer word.
Saayman sê die SASKV sal as 'n onafhanklike organisasie bly voortbestaan en steeds deur sy personeel op Jansenville bedien word. Dit geld ook die personeel van die Bemagtigingstrust. "Die veranderinge sal meebring dat die bedryf vinniger besluite neem en meer vaartbelynd wees. Waar geld weens duplisering in sy strukture in die verlede ondoeltreffend aangewend was, sal dit nou benut kan word om méér personeel waaronder 'n ekonomiese- en volhoubaarheidsbeampte aan te stel.
Mnr. Davey Herold, voorsitter van die Sybokhaartrust het die verwikkelinge as 'n 'historiese stap' bestempel wat die fondament lê om 'n nuwe era in die bedryf in te lui.
Mnr. Cobus de Klerk, voorsitter van die SASKV, het eweneens die veranderinge verwelkom en sê die grootste voordeel is dat personeel méér doeltreffend aangewend sal word en daar groter kruisbestuiwing van idees sal wees. "Al die rolspelers in die bedryf ondersteun die veranderinge en produsente behoort die meeste daarby sal baat," het De Klerk bygevoeg.